
A koreai konfuciánus női szerepek a Csoszon Királyság elzárkózásának időszakában (17-19. század) és a korabeli kereszténység hatása

A Koreai-félszigeten 1392-ben megkezdődött a Li-dinasztia (Csoszon Királyság) több évszázados uralma. Államideológiája, a konfucianizmus áthatotta kezdetben a nemesi élet minden területét, majd a 15. század időszakától az alsóbb rétegek mindennapjaira is nagy hatással volt.
Dolgozatomban arra koncentrálnék, hogy ez a társadalmi adottság miként hatott a nők szerepeire. A konfucianizmus egy szigorú patrilineáris, férfidomináns berendezkedést eredményezett, amelyben a nőknek az alárendeltség, a szó szerinti beszorítottság jutott. Fő feladatuk az volt, hogy szolgálják leányként az apjukat, feleségként a férjüket, anyaként a fiukat. Ahhoz kellett érteniük, hogyan tartsák fenn a harmóniát a családi fészekben – komolyabb oktatásra nem is vágyhattak.
Mindezek ellenére természetesen akadtak ritka kivételek, olyan nők, akik találtak módot arra, hogy tanuljanak, a politikába is beleszóljanak, sőt olyanok is, akik irodalmi és művészi tevékenységet folytattak.
Amikor a 18. század elején megérkeztek a misszionáriusok, egy a nyugatihoz képest sok tekintetben elmaradott társadalmi helyzettel találkoztak. A fejlett országokból érkező külföldiekben megfogalmazódott a kérdés: „Kell egy vallás Koreának. Mi legyen az?” A konfucianizmust nem tekintették vallásnak, a sámánizmus pedig számukra inkább bálványimádásnak tűnt. A buddhizmust rég háttérbe szorította az uralkodó rezsim. Ilyen spirituális környezetben kezdték meg munkájukat a korai misszionáriusok, főleg az oktatás és a gyógyítás területén keresztül. Ők igyekeztek új utat megnyitni az elnyomott nők számára. Kezdetben ez nem volt egyszerű, de lassan egyre több embert értek el, az önmegvalósításra vágyó nőket is. A konfuciánus társadalom elvárásaival szembemenő nők egyik jó példái a bible woman-ek, akik sokrétű tevékenységükkel többi nőtársuk életének megkönnyítésén is fáradoztak.
A téma komplex és több irányból is megközelíthető. Ugyan nem kizárólag a kereszténységnek köszönhetően lépett Korea a modernizáció útjára, de bizonyos momentumok nem elhanyagolhatóak ebből a szempontból sem. Míg a statisztikák szerint ma a társadalom legalább egynegyede keresztény, a konfucianizmus követőinek a száma igen csekély. Azonban az ország spirituális sokrétűsége arra enged következtetni, hogy Korea esetében nem szabad csak a számadatoknak hinnünk. A társadalom a mai napig tükröz bizonyos konfuciánus értékeket, és a nemi egyenjogúság sem valósult meg teljesen. Mindenesetre a folyamat megkezdődését a 18-19. századra tehetjük.



